梅陽寄委順趙君
作者：蒲壽宬
朝代：宋

paragraphs: 别來柳初茁，今見蘭吐芳。
懐哉佩蘭人，欲製芙蓉裳。
山空蕙帳冷，鶴怨秋夜長。
羣峯暮聳峭，蟻夢猶一場。
乘傳媿已添，刻意思所償。
蚩蚩瘴土氓，見此淚欲滂。
鍼石一時投，若爲起羸尫。
常恐二豎黠，神被膏與肓。
欲盡棄其舊，安得師之良。
夜夢毎插羽，飛到琴冊旁。
非貪舐鼎事，欲窺枕中方。
緘縢倘寄翼，寛此百迴腸。